อนุพันธ์จ่อเปิดตัวDWอิงดัชนี
ตลาดอนุพันธ์เตรียมเพิ่มสินค้าอ้างอิง DW ใช้ดัชนีสำคัญ คาดนักลงทุนซื้อขายได้ทันปีนี้ ส่วนอีทีเอฟทองรอไปก่อน
23 ก.ค. 2555

ตลาดอนุพันธ์เตรียมเพิ่มสินค้าอ้างอิง DW ใช้ดัชนีสำคัญ คาดนักลงทุนซื้อขายได้ทันปีนี้ ส่วนอีทีเอฟทองรอไปก่อน
นางเกศรา มัญชุศรี กรรมการผู้จัดการ บริษัทตลาดอนุพันธ์ (ประเทศไทย) หรือ TFEX เปิดเผยว่า TFEX เตรียมเพิ่มสินค้าอ้างอิงของใบสำคัญแสดงสิทธิอนุพันธ์ (DW) โดยนำดัชนีต่างๆ มาใช้ เช่น ดัชนี SET 50 และดัชนีอีทีเอฟ ซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้อนุมัติในหลักการแล้ว ส่วนอีทีเอฟทองคำยังไม่ได้อนุมัติ
“DW อ้างอิงดัชนีน่าจะใช้ได้ภายในปีนี้ เพื่อให้นักลงทุนมีสินค้าเพิ่มเติม แต่ DW จะไปได้ไกลแค่ไหน โบรกเกอร์ที่ออกสินค้าจะต้องมีทีมงาน มีเครื่องมือพร้อม ต้องสร้างบุคลากร มีเว็บไซต์ที่ให้นักลงทุนนำไปใช้ประโยชน์ได้ และต้องมีผู้ดูแลสภาพคล่อง หรือมาร์เก็ตเมกเกอร์คอยดูแล” นางเกศรา กล่าว
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง กล่าวว่า บริษัทมีส่วนแบ่งตลาดมากที่สุด เมื่อพิจารณาจากมูลค่าการซื้อขาย DW โดยในช่วง 6 เดือนแรกของปี 2555 มีสัดส่วนสูงถึง 87.83% 
“บริษัทมีส่วนแบ่งตลาดด้าน DW ดีขึ้นเรื่อยๆ เป็นเพราะการทำงานของทีมงานที่หนักมาก และมีค่าใช้จ่ายที่สูงมากในการเป็นมาร์เก็ตเมกเกอร์ที่มีประสิทธิภาพ ดูแลการซื้อขายให้มีช่วงราคาเสนอซื้อเสนอขายห่างกันไม่มากนัก และมีสภาพคล่องในการซื้อขาย รวมถึงการมีเว็บไซต์ที่ดีมีข้อมูลในอดีตพร้อมบทวิเคราะห์และสถิติสำคัญที่นักลงทุนสามารถนำไปใช้ประกอบการตัดสินใจลงทุน และสามารถรู้ได้ว่า DW ตัวไหนถูกหรือแพง” นายบรรณรงค์ กล่าว 
ทั้งนี้ DW มีการซื้อขายเฉลี่ย 10% ของมูลค่าการซื้อขายหุ้นทั้งตลาด และมี DW อยู่ในตลาดเกือบ 300 ตัว แต่ก็มีหลายตัวที่ไม่มีการซื้อขาย ส่วน บล.บัวหลวง มีจำนวน DW ทั้งหมด 87 ตัว ครอบคลุม 41 หุ้นอ้างอิง
ขณะที่ปัจจุบันภาวะตลาดหุ้นไม่ดีจากปัญหาวิกฤตหนี้สาธารณะยุโรป ทำให้นักลงทุนสนใจลงทุนในพุตวอร์แรนต์มากกว่าคอลวอร์แรนต์ และการลงทุนในพุตวอร์แรนต์มักจะซื้อขายในช่วงระยะเวลาสั้นๆ 12 วัน ซึ่งแตกต่างจากการลงทุนในคอลวอร์แรนต์ที่มักจะลงทุนยาว ใช้เวลามากกว่า 1 สัปดาห์